Staatskapingkommissie ondersoek bewerings oor sekuriteitstenderDie kommissie wat ondersoek instel oor staatskaping in Suid-Afrika het Maandag gesê hy ondersoek bewerings dat die kommissie ŉ filiaal van ŉ maatskappy, wat van korrupsie beskuldig word, aangestel het om sekuriteit vir die kommissie te verskaf sonder dat behoorlike tenderprosedures gevolg is. Adjunkhoofregter Ray Zondo, voorsitter van die kommissie, het in ŉ verklaring gesê die bewerings, wat oor die naweek in die City Press gepubliseer is, moet bestudeer word. “Ná die sekretaris van die kommissie, dr. Khotso De Wee, die saak onder die voorsitter se aandag gebring het, is die joernalis in kennis gestel dat die kommissie sal ondersoek instel en daarna terugvoer sal gee,” lui die verklaring. “Hy het nie voldoende tyd aan die kommissie gebied [om te reageer op die bewerings nie]. Die kommissie stel egter wel verder ondersoek in en sal die publiek in kennis stel van die uitslag.” Die City Press het berig Global Technology Systems (GTS), ŉ filiaal van African Global Operations (voorheen die Bosasa Group), het ŉ R10 miljoen-tender bekom om kringtelevisies te installeer en instandhouding daarvan te doen asook toegangbeheer by die Zondo-kommissie se perseel in Johannesburg. Bosasa-beamptes word daarvan beskuldig dat hulle omkoopgeld aan staatsamptenare betaal het om miljoene rand se tenders te bekom, aldus ŉ verslag deur die Spesiale Ondersoekeenheid (SOE).